На основу члана 41. став 10. Пословника Владе (Сл. гласник РС бр. [61/06](http://we2.cekos.com/ce/index.xhtml?&file=f45269&action=propis&path=04526901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - пречишћен текст, [69/08](http://we2.cekos.com/ce/index.xhtml?&file=f59622&action=propis&path=05962201.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [88/09](http://we2.cekos.com/ce/index.xhtml?&file=f69681&action=propis&path=06968101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [33/10](http://we2.cekos.com/ce/index.xhtml?&file=f74411&action=propis&path=07441101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [69/10](http://we2.cekos.com/ce/index.xhtml?&file=f77016&action=propis&path=07701601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [20/11](http://we2.cekos.com/ce/index.xhtml?&file=f80645&action=propis&path=08064501.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [37/11](http://we2.cekos.com/ce/index.xhtml?&file=f82068&action=propis&path=08206801.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [30/13](http://we2.cekos.com/ce/index.xhtml?&file=f93980&action=propis&path=09398001.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [76/14](http://we2.cekos.com/ce/index.xhtml?&file=f103489&action=propis&path=10348901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [8/19](http://we2.cekos.com/ce/index.xhtml?&file=f140526&action=propis&path=14052601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. пропис), Министарство за рад, запошљавање, борачка и социјална питања објављује

**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ**

**О НАЦРТУ ЗАКОНА О РАДНОМ АНГАЖОВАЊУ ЗБОГ ПОВЕЋАНОГ ОБИМА ПОСЛА У ОДРЕЂЕНИМ ДЕЛАТНОСТИМА**

Одбор за привреду и финансије је, на предлог Министарства за рад, запошљавање, борачка и социјална питања, на седници одржаној дана 01. септембра 2021. године утврдио Програм јавне расправе о Нацрту закона о радном ангажовању због повећаног обима посла у одређеним делатностима (у даљем тексту: Нацрт закона).

Јавна расправа о Нацрту закона спроведена је у периоду од 03. до 22. септембра 2021. године, а текст Нацрта закона био je постављен на интернет страници Министарства за рад, запошљавање, борачка и социјална питања и на порталу е-управе. У току јавне расправе примедбе, предлоге и сугестије, заинтересована лица достављала су писаним путем на адресу Министарства за рад, запошљавање, борачка и социјална питања, Немањина 22-26 или путем електронске поште на адресу: [javna.rasprava@minrzs.gov.rs](mailto:javna.rasprava@minrzs.gov.rs).

У току јавне расправе одржана су три јавна представљања, и то:

* 08. септембра 2021. године у Нишу, ул. Добричка бр. 2;
* 14. септембра 2021. године у Новом Саду, ул. Владике Платона бб;
* 20. септембра 2021. године у Београду, ул. Булевар Михајла Пупина бр. 2;

На јавном представљању у Нишу, поред представника Министарства за рад, запошљавање, борачка и социјална питања, Републичке агенције за мирно решавање спорова, Пореске управе, Инспектората за рад, Министарства трговине, туризма и телекомуникација, Међународне организације рада, учествовало је око 30 заинтересованих лица, међу којима представници: Националне службе за запошљавање, Регионалне привредне коморе, НАЛЕД, Нишке Пиваре д.о.о. Ниш, СССС за Нишавски регион, Студентског културног центра; као и група заинтересованих грађана.

На јавном представљању у Новом Саду, поред представника Министарства за рад, запошљавање, борачка и социјална питања, Републичке агенције за мирно решавање спорова, Пореске управе, Инспектората за рад, учествовало је око 25 заинтересованих лица, међу којима представници и то: СССС, Савез самосталних синдиката Града Новог Сада и општина, Национална служба за запошљавање- Филијала Нови Сад, Скупштина Града Новог Сада, НАЛЕД, Нектар група Бачка Паланка, Панаком Земља Чуда, Салаш 137, Удружење угоститеља Новог Сада.

На јавном представљању у Београду, поред представника Министарства за рад, запошљавање, борачка и социјална питања, Републичке агенције за мирно решавање спорова, Пореске управе, Инспектората за рад, Министарства трговине, туризма и телекомуникација, учествовало је око 20 заинтересованих лица, међу којима представници: Информативног пословног центра, СССС, Адвокатског ортачког друштва „Станић и партнери“, International Labour Organization, НАЛЕД, Политичке платформе Солидарност, Републичког завода за здравствено осигурање, Уније послодаваца Србије, „Уради-Заради“ д.о.о., Euronews, Центра за политике еманципације, Националне служба за запошљавање.

У току јавне расправе примедбе, предлоге и сугестије у писаној форми доставили су: А11 - Иницијатива за економска и социјална права**,** Платформа Уради-Заради, НИС а.д., Новосадска угоститељска мрежа, Платформа „Солидарност“, Савез Самосталних Синдиката Србије, Самостални синдикат угоститељства и туризма Србије, ССС Београда, Хотел "Србија-Тис" а.д. Зајечар, Центар за политичке еманципације, Владимир Крстић- хотелијер и туристички водич, Александра Лакић, Марко Милетић, Данијела Мазић.

Након спроведене јавне расправе Министарство за рад, запошљавање, борачка и социјална питања размотрило је све пристигле предлоге, примедбе и сугестије и сагледало је могућност њиховог интегрисања у текст наведеног Нацрта закона, с циљем унапређења законских решења.

Предлози и сугестије са јавне расправе су разврстане на следећи начин.

1. **Прихваћени и усаглашени предлози учесника јавне расправе:**

* измењен је **назив Нацрта закона**, тако да уместо: „радног ангажовања због повећаног обима посла“, стоји: „радног ангажовања на сезонским и другим повременим пословима у одређеним делатностима“, што је адекватнији назив јер се претежно ради о пословима повременог карактера, било да је у питању повећање обима одређених послова или да се ради о пословима који се повремено обављају током сезоне. Ова сугестија је прихваћена на предлог Савеза СС Србије и Савеза СС Београда, који су указивали да “повећан обим посла“ није довољно јасно дефинисан.
* **У члану 3**. додаје се да радно ангажована лица имају и право на инфомацију о врсти посла на којима су ангажовани и условима радног ангажовања. Ова сугестија је прихваћена на предлог „Платформе Уради-Заради“.
* **У члану 3**. термин „рад“ се замењује термином „радно ангажовање“, у циљу уједначавања законских термина.
* **У члану 4. став 2. тачка 1)** „брање дувана“ ће се уврстити са осталим врстама брања, са циљем избегавања погрешног тумачења одређења „и др“ у смислу осталих послова, већ је потребно тумачити га у смислу осталих врста брања. Ова сугестија је прихваћена на предлог НАЛЕД-а.
* **У члану 4.** **став 2. тачка 3**) **и члану 7. став 6.** назив сектора мења се и гласи: „сектор услуге смештаја и исхране“, чиме се врши терминолошко усклађивање са називом овог сектора у Класификацији делатности. Ова сугестија је прихваћена на предлог Самосталног синдиката угоститељства и туризма Србије.
* **У члану 7.** врши се корекција и прилагођавање квота - ограничења, тако да послодавац у складу са овим законом, може истовремено да ангажује највише до десет лица и додатно 10% од укупног броја запослених на неодређено време. Сугестија за проширење квота на све послодавце, а не само послодавце са 50 и више запослених дошла је од стране Савеза Самосталних Синдиката Србије.
* **У члану 11.** врши се прецизирање на иницијативу Министарства за рад, запошљавање, борачка и социјална питања, на начин да се мења одређење „Организација надлежна за послове запошљавања“, тако да сада гласи „Републичка организација надлежна за послове запошљавања“.
* **У члану 12. став 5.** врши се корекција, на начин да се мења „ до 21 час за трећу смену“ и сада гласи „до 22 часа за трећу смену“. Ова сугестија је прихваћена на предлог Пореске управе.
* **У члану 21.** врши се допуна става 3. на начин да се уместо тачке ставља запета и додаје: „најкасније до 5. у месецу за претходни месец“, чиме се послодавац обавезује да у кратком и примереном року исплати новчану накнаду радно ангажоваом лицу. Ова сугестија је прихваћена на предлог НАЛЕД-а.
* **У члану 25. став 2**. врши се допуна на начин да се на крају става додају речи: „и укупан број часова ангажовања у периоду за који се издаје потврда.“. Ова сугестија је прихваћена на предлог Савеза СС Србије.
* **У члану 29**. додаје се нов став 2. који гласи: „Послодавац је дужан да лицу из става 1. овог члана достави писано образложење у року од месец дана од дана подношења захтева“. Досадашњи ст. 2. и 3, постају ст. 3. и 4. Ова сугестија је прихваћена на предлог Савеза СС Србије и Министарства за рад, запошљавање, борачка и социјална питања.
* **У члану 36. став 1.** врши се допуна на начин да се после тачке 14) додаје тачка 15) која сада гласи „ако у року од месец дана од подношења захтева не достави писано образложење за отказивање ангажовања или предузимање других мера (члан 29. став 2)“. Досадашње тачке 15), 16) и 17) постају тачке, 16), 17) и 18). Ово питање је покренуо Савез СС Србије, а допуна казнених одредаба је унета на предлог Министарства за рад, запошљавање, борачка и социјална питања.

1. **Предлози учесника јавне расправе око којих није постигнута сагласност:**

* да се из изврши сужавање делатности и последично одређење послодавца који могу да ангажују лица на одређеним пословима у секторима: грађевинарства, услуге смештаја и исхране и административних и помоћних услужних делатности; имајући у виду удео неформалног рада у овим делатностима, Унија послодаваца Србије и Министарство за рад, запошљавање, борачка и социјална питања нију подржали овај предлог СССС;
* да се у тексту Нацрта закона наводе директиве Европске уније са којима је Закон усклађен; будући да такав предлог није у складу са методологијом израде прописа, исти није прихваћен;
* да се уврсте права: на годишњи одмор, колективно преговарање, синдикално организовање, увећана накнада за прековремени рад и рад ноћу и друга. Ова права Законом о раду нису прописана ни за остале уговоре ван радног односа;
* да се, уместо упућујућих одредаба на друге прописе, експлицитно наводе одредбе других прописа, јер то није у складу са методологијом израде прописа нити обезбеђује правну сигурност;
* да се рок за одјаву радника повећа на 5 дана; што није прихваћно, јер у том случају може доћи до злоупотреба;
* предлог СССС да се искључи могућност мирног решавања спорова преко Републиче агенције за мирно решавање радних спорова, није прихваћен јер се Нацртом закона даје додатна могућност радно ангажованим лицима и њиховим послодавцима да на бржи и ефикасниј начин решавају међусобне спорове преко ове агенције;
* предлог СССС да се увећају износи новчаних казни, који није подржала Унија послодаваца Србије, имајући у виду да је висина новчаних казни прописана спрам природе ангажовања на краћи рок.
* поводом примедаба изнетих у току јавне расправе да Нацрт закона није усаглашен са међународним стандардима, а пре свега са конвенцијама Међународне организације рада, Министарство за рад, запошљавање, борачка и социјална питања ће текст Нацрта закона доставити Међународној организацији рада ради давања коментара на исти од стране експерата те организације.

Након разматрања свих примедби и предлога, уважавајући интересе свих страна, предложиће се компромисно решење којим ће се у највећој мери изаћи у сусрет свим наведеним захтевима и ускладити са упоредним законодавством и међународним стандардима.

У Београду, дана 7.10.2021. године